Anzjana minn Ħad-Dingli nvoluta f’għadd ta’ ħidmiet volontarji fil-lokalità tagħha, mas-sorijiet tal-Bon Pastur u f’Dar Merħba Bik u li fl-anzjanità wettqet ħidma missjunarja fil-Pakistan, hi l-Anzjana tas-Sena. Hi ġiet ippreżentata bil-Premju Anzjanità Attiva 2014 mill-President Marie-Louise Coleiro Preca waqt ċerimonja f’Għawdex. Mary Azzopardi li llum għandha 67 sena, romlot fl-età ta’ 36 u rabbiet tliet ulied u llum hi nanna ta’ tnejn. Ħadmet bħala infermiera u fl-aħħar snin 15-il sena sakemm irtirat ħadmet bħala Segretarja tal-Kulleġġ Missjunarju ta’ San Pawl fir-Rabat. Hi s-Segretarja tal-Konferenza tas-Superjuri Maġġuri tal-Ordnijiet Reliġjużi f’Malta, tgħin lis-Sorijiet tal-Bon Pastur u Dar Merħba Bik f’Ħal Balzan li tagħti kenn lil nisa msawwta bit-tfal u twettaq bosta ħidmiet volontarji fil-parroċċa ta’ Ħad-Dingli. Tistqarr li l-aktar għal qalbha hi l-ħidma fost l-anzjani permezz tal-Kummissjoni Djakonija. Bħala anzjana, telgħet darbtejn il-Pakistan fejn wettqet ħidma missjunarja bl-aħħar esperjenza fil-Milied li għadda meta qattgħet xahar u nofs fil-Pakistan. Il-premju li sa sena ilu kien magħruf bħala l-Premju Anzjan tas-Sena ngħata bixra ġdida biex jirrikonoxxi l-Anzjanità Attiva. Is-Segretarju Parlamentari Justyne Caruana qalet li dan seħħ fil-kuntest tal-Politika Nazzjonali dwar l-anzjani. Għall-President Marie-Louise Coleiro Preca, il-Premju Anzjanità Attiva jirrikonoxxi mhux biss id-dritt li l-anzjan għandu valur soċjo-ekonomiku għall-pajjiż, imma jagħraf li l-anzjan għandu dritt li jgħix il-ħajja. Sellmet lil dawk l-anzjani li qed jagħtu kontribut qawwi lill-ekonomija meta dawn jgħinu lil uliedhom fil-ħarsien tan-neputijiet biex ikunu jistgħu joħorġu fid-dinja tax-xogħol. Qalet li b’dan il-mod l-anzjani qed isaħħu wkoll il-valuri tas-soċjetà.